**ZAKON**

**O IZMJENAMA I DOPUNAMA ZAKONA**

**O PČELARSTVU**

Član 1.

U Zakonu o pčelarstvu („Službeni glasnik Republike Srpske“, broj 52/10) u članu 1. poslije riječi: „pčelinjim proizvodima“ dodaje se zapeta, a riječi: „i uspostavljanje evidencije pčelara i pčelinjaka“ zamjenjuju se riječima: „vođenje registra pčelara i pčelinjaka“.

Član 2.

U članu 2. tačka z) mijenja se i glasi:

„z) registar pčelara i pčelinjaka je baza podataka o broju pčelara i pčelinjaka u Republici Srpskoj,“.

Tačka k) mijenja se i glasi:

„k) reprocentar je registrovani pčelinjak u kome se vrši selekcija, uzgoj i reprodukcija pčelinjih matica,“.

Tačka l) briše se.

Dosadašnje t. lj) i m) postaju t. l) i lj).

U dosadašnjoj tački lj), koja postaje tačka l), poslije riječi: „paše“ riječ: „i“ briše se i dodaje se zapeta.

U dosadašnjoj tački m), koja postaje tačka lj), riječ: „savremenoj“ briše se.

Poslije dosadašnje tačke m), koja postaje tačka lj), dodaje se nova tačka m), koja glasi:

„m) testna stanica je mjesto gdje se testiraju kćerke matica rodonačelnica.“

Član 3.

Poslije člana 2. dodaje se novi član 2a, koji glasi:

„Član 2a.

(1) Uzgoj pčela u Republici Srpskoj vrši se u skladu sa Programom uzgoja pčela u Republici Srpskoj (u daljem tekstu: Program uzgoja).

(2) Program uzgoja je skup selekcijskih postupaka kojima se ostvaruje genetsko unapređenje pojedinih osobina domaće sive pčele – Apis meliffera carnica.

(3) Programom uzgoja određuju se veličina populacije, uzgojni cilj, uzgojne metode, način njegovog sprovođenja i način objavljivanja rezultata njegovog sprovođenja.

(4) Programom uzgoja domaće sive pčele utvrđuju se:

a) očuvanje zdrave, vitalne populacije pčela,

b) podizanje konkurentnocti pčelarskog sektora da bi se osigurala dovoljna brojnost pčelinjih zajednica za uspješno oprašivanje poljoprivrednih i samoniklih usjeva,

v) suzbijanje širenja bolesti pčela,

g) osiguravanje kvaliteta pčelinjih proizvoda,

d) dalji razvoj u unapređivanju znanja i vještina pčelara,

đ) poboljšanje ekonomske uspješnosti pčelinjih proizvoda uzgojem lokalno adaptiranih pčelinjih zajednica otpornih na bolesti.

(5) Ministar donosi Program uzgoja iz stava 1. ovog člana za period od tri godine.“

Član 4.

U članu 6. u stavu 7. riječ: „moraju“ zamjenjuje se riječima: „obavezni su“.

Poslije stava 7. dodaje se novi stav 8, koji glasi:

„(8) Ministarstvo, u saradnji sa Savezom udruženja pčelara Republike Srpske (u daljem tekstu: Savez), udruženjima pčelara koji nisu članovi Saveza i udruženjima proizvođača iz oblasti biljne proizvodnje, tokom godine sprovodi edukacije o značaju pčelarstva.“

Član 5.

Član 7. mijenja se i glasi:

„(1) Za reprodukciju pčela mogu se koristiti samo matice domaćih sivih pčela – Apis meliffera carnica.

(2) Selekcija, uzgoj i reprodukcija pčelinjih matica rodonačelnica i uzgoj kćerki matica za promet vrši se u registrovanom reprocentru, a selekcija kćerki matica rodonačelnica (performans test) vrši se u registrovanoj testnoj stanici, pod nadzorom Ministarstva.

(3) U reprocentru se vrši obilježavanje matica i vodi knjiga proizvodnje i prodaje matica.

(4) Ministar donosi rješenje kojim se odobrava upis u registar reprocentara, kao i u registar testnih stanica.

(5) Registar reprocentara i registar testnih stanica iz stava 4. ovog člana vodi Ministarstvo.

(6) Rješenje iz stava 4. ovog člana o upisu u registar reprocentara podliježe reviziji nakon isteka roka od tri godine od dana njegovog donošenja, odnosno pet godina za upis u registar testnih stanica.

(7) Ministarstvo, po službenoj dužnosti, brine o isteku roka iz stava 6. ovog člana.

(8) Ministar donosi pravilnik kojim se propisuje način vođenja, postupak upisa u registar reprocentara i registar testnih stanica, kao i oblici selekcijskih metoda.“

Član 6.

U članu 8. u stavu 5. riječi: „od 200 metara“ zamjenjuju se riječima: „od 500 metara“, a riječi: „300 metara“ zamjenjuju se riječima: „500 metara“.

Član 7.

Naziv glave „VI – EVIDENCIJA PČELARA I PČELINJAKA“ i član 20. mijenjaju se i glase:

„VI – REGISTAR PČELARA I PČELINJAKA

Član 20.

(1) Pčelari i pčelinjaci na teritoriji Republike Srpske obavezno se upisuju u registar pčelara i pčelinjaka.

(2) Pčelar podnosi zahtjev Ministarstvu za upis u registar pčelara i pčelinjaka u roku od 30 dana od naseljavanja pčelinjaka.

(3) Uz zahtjev iz stava 2. ovog člana podnosi se:

a) dokaz o vlasništvu ili posjedu zemljišne parcele ili

b) saglasnost vlasnika ili ugovor o zakupu zemljišne parcele, ukoliko parcela na kojoj pčelar postavlja pčelinjak nije u njegovom vlasništvu.

(4) Ministar donosi rješenje o upisu u registar pčelara i pčelinjaka, nakon čega Ministarstvo pčelaru izdaje registracionu pločicu.

(5) Pčelar je obavezan na vidnom mjestu u pčelinjaku postaviti registracionu pločicu.

(6) Ministar donosi rješenje kojim se ukida rješenje iz stava 4. ovog člana u sljedećim slučajevima:

a) na osnovu podnesenog zahtjeva za ukidanje rješenja,

b) ako pčelar ne dostavi podatke o brojnom stanju pčelinjih zajednica,

v) ako se iz dostavljenih podataka propisanih ovim zakonom utvrdi da nema evidentiranih pčelinjih zajednica u pčelinjaku,

g) na osnovu prijedloga inspektora,

d) kada se utvrdi da subjekat ne obavlja djelatnost duže od jedne godine,

đ) pokretanjem postupka stečaja, likvidacije ili brisanja iz odgovarajućeg registra pčelara.

(7) Ministarstvo vodi registar pčelara i pčelinjaka u elektronskom obliku.

(8) Podaci iz registra pčelara i pčelinjaka iz stava 7. ovog člana su javni.

(9) Ministar donosi pravilnik kojim se propisuju način vođenja i postupak upisa u registar pčelara i pčelinjaka.“

Član 8.

Član 21. mijenja se i glasi:

„(1) Udruženje pčelara obavezno je dostaviti podatke o brojnom stanju pčelinjih zajednica svojih članova nadležnom organu za poljoprivredu jedinice lokalne samouprave, dva puta godišnje, na propisanom obrascu.

(2) Pčelari koji nisu članovi udruženja pčelara obavezni su dostaviti podatke o brojnom stanju pčelinjih zajednica nadležnom organu za poljoprivredu jedinice lokalne samouprave, dva puta godišnje, na propisanom obrascu.

(3) Podaci iz st. 1. i 2. ovog člana sadrže broj pčelinjih zajednica sa stanjem na dan 31. mart i 30. septembar tekuće godine, koji se dostavljaju u roku od 15 dana od dana utvrđenog stanja.

(4) Nadležni organ za poljoprivredu jedinice lokalne samouprave obavezan je objediniti podatke o brojnom stanju pčelinjih zajednica za sve pčelare sa teritorije lokalne samouprave.

(5) Nadležni organ jedinice lokalne samouprave prikupljene podatke iz st. 1 i 2. ovog člana dostavlja Ministarstvu do 30. aprila i 31. oktobra tekuće godine.

(6) Ukoliko pri dostavljanju podataka iz st. 1. i 2. ovog člana nema pčelinjih zajednica u pčelinjaku, pčelar je dužan da u roku od 30 dana od dana posljednjeg dostavljanja podataka vrati registracionu pločicu Ministarstvu.“

Član 9.

U članu 23. u stavu 1. riječi: „od 5.000 KM do 15.000 KM“ zamjenjuju se riječima: „od 3.000 KM do 9.000 KM“.

U tački z) poslije riječi: „ovog zakona“ riječ: „i“ briše se, a dodaju se zapeta i nova tačka i), koja glasi:

„i) ne izvrši upis u registar pčelara i pčelinjaka u skladu sa članom 20. ovog zakona,“.

Dosadašnja tačka i), koja postaje tačka j), mijenja sa i glasi:

„j) ne dostavi podatke o brojnom stanju pčelinjih zajednica u skladu sa članom 21. st. 1, 2. i 5. ovog zakona.“

U stavu 3. riječi: „od 2.000 KM do 6.000 KM“ zamjenjuju se riječima: „od 1.000 KM do 3.000 KM.“

U stavu 4. riječi: „od 500 KM do 1.000 KM“ zamjenjuju se riječima: „od 300 KM do 900 KM.“

Član 10.

Poslije člana 24. dodaje se novi član 24a, koji glasi:

„Član 24a.

(1) Lica koja obavljaju djelatnost u oblasti pčelarstva obavezni su da u roku od godinu dana od dana stupanja na snagu ovog zakona usklade svoje poslovanje sa odredbama ovog zakona.

(2) Upravni postupci koji su pokrenuti pred nadležnim organima do dana stupanja na snagu ovog zakona okončaće se po odredbama zakona koji je bio na snazi u vrijeme pokretanja postupka.“

Član 11.

Poslije člana 25. dodaje se novi član 25a, koji glasi:

„Član 25a.

(1) Ministar će u roku od šest mjeseci od dana stupanja na snagu ovog zakona donijeti:

a) Pravilnik o registru reprocentara, registru testnih stanica i obliku selekcijskih metoda (član 7. stav 8),

b) Pravilnik o registaru pčelara i pčelinjaka (član 20. stav 8),

v) Program uzgoja pčela u Republici Srpskoj (član 2a. stav 5).

(2) Do donošenja propisa iz stava 1. t. a) i b) ovog zakona primjenjivaće se propisi koji su važili do dana stupanja ovog zakona, ako nisu u suprotnosti sa njegovim odredbama.“

Član 12.

Ovaj zakon stupa na snagu osmog dana od dana objavljivanja u „Službenom glasniku Republike Srpske.“

Broj: 02/1-021-101/23 PREDSJEDNIK

Datum: 8. februara 2023. godine NARODNE SKUPŠTINE

Dr Nenad Stevandić